SHBA: Acarohet toni i fushatës presidenciale ndërsa afrohen zgjedhjet
Obama i kundërpërgjigjet karakterizimit që i bën Pejlin, duke thënë se rivali i tij republikan përpiqet të largojë vemendjen e votuesve
Toni i fushatës u ashpërsua në fund të javës që sapo u mbyll, kur kandidatja republikane për nënpresidente, Sara Pejlin, ndërmorri një valë të re sulmesh kundër kandidatit të Partisë Demokrate për president, Senatorit nga Illinoi, Barak Obama. Guvernatorja e Alaskës, Pejlin iu referua kështu shoqërisë së Senatorit Obama me Uilliam Ajrës, një profesor universiteti, i cili themeloi në vitet 60-të një grup radikal të quajtur "Weather Underground", "Koha e ilegalitetit". Grupi mori përgjegjësinë për shpërthime bombash në disa ndërtesa qeveritare, si formë e protestës kundër Luftës së Vietnamit. Ajrës nuk i kundërshtoi kurrë këto akuza dhe nuk u ndoq ndonjëherë penalisht, por më pas i hyri karierës akademike në Çikago, dhe si rjedhojë vendosi kontakte me Barak Obamën. Në Shtetet e Bashkuara nuk është e pazakontë për kandidatët për nën-president që të përdorin një gjuhë të ashpër, duke u përpjekur kështu të qendrojnë mbi tjetrin. Si Guvernatorja Pejlin, ashtu edhe Senatori demokrat, Xhozef Bajdën e kanë bërë këtë më parë dhe ka të ngjarë ta bëjnë përsëri deri në zgjedhje. Por Senatorja demokrate Kller Mekaskill nga Mizuri thotë se veçanërisht këto komente tregojnë se fushata e Senatorit Mekein po përpiqet të largojë vemendjen e zgjedhësve nga problemet ekonomike të vendit. Ajo ishte ftuar për një diskutimin në kuadrin e zgjedhjeve në programin televiziv Fox News Sunday. Por përkrahësit e Senatorit Mekein në Kongres thonë se kandidati republikan ka të drejtë të vërë në diskutim karakterin e Senatorit Obama. Senatori republikan Mel Martinez nga Florida, tha në progamin This Week të kanalit televiziv ABC se këto janë shqetësime të ligjshme. Ai theksoi se Senatori Obama vendosi kontakte me Ajërs kur po përgatitej të fillonte karierën në politikë. Që në mëngjes, të nesërmen pas komenteve të zonjës Pejlin, fushata e Senatorit Obama u kundërpërgjegj me një reklamë të re televizive, duke vënë në shënjestër temperamentin e Senatorit Xhon Mekein dhe duke diskutuar qendrimin e tij gjatë diskutimeve të Kongresit për krizën financiare. Reklama të tilla nga kampet e të dy kandidatëve pritet të intensifikohen dhe ndoshta do të bëhen edhe më negative në ton, me afrimin e ditës së zgjedhjeve. Sondazhet e kohëve të fundit tregojnë se Senatori Obama është aktualisht në avantazh, por në një fushatë gjithë kthesa, analistët thonë se gjithçka mund të ndodhë deri më 4 nëntor. //iç//